Anna Lilja Flosadóttir og sambýlismaður hennar og barnsfaðir , Eiríkur Ingi Grétarsson , voru nýflutt til Spánar þar sem ætlunin var að hefja nýjan kafla í lífinu . Aðeins fjórum dögum eftir að þau komu út lést Eiríkur snögglega úr svokallaðri ósæðarflysjun . Dauða hans hefði ef til vill mátt koma í veg fyrir ef frekari rannsóknar hefðu verið gerðar en læknir á Íslandi sagði hann vera með magabólgur . Anna Lilja kom aftur heim til Íslands , allslaus með dætur sínar tvær og segir móttökur íslenska velferðarkerfisins ekki hafa verið upp á marga fiska . „ Í dag er einmitt afmælisdagurinn hans Eiríks , svo við skálum fyrir honum í kaffi , “ segir Anna Lilja þar sem hún kemur sér fyrir andspænis mér á kaffihúsi í Kópavogi . Blaðamaður á eftir að komast að raun um að þrátt fyrir allt sem hefur gengið á í lífi Önnu Lilju er hún glaðbeitt og hefur ekki tapað húmornum . Anna Lilja og Eiríkur hittust fyrst í kokteilboði árið 1994 . Leiðir þeirra lágu aftur saman ári síðar þegar hún rakst á hann fyrir tilviljun og bað hann um að aðstoða sig við markaðssetningu á vörum sem hún hafði hugsað sér að flytja inn frá Bandaríkjunum . „ Ég vissi að Eiríkur væri rosalega fær í markaðsmálum og var upp með mér að hann vildi aðstoða mig við að koma rekstrinum af stað . En það sem ég var ekkert að gefa upp strax var að mér leist rosalega vel á hann , mér fannst hann alveg dásamlega fallegur og svo var hann svo indæll og elskulegur . Hann átti íbúð í Hafnarfirði og ég man að þegar hann bauð mér heim til sín í fyrsta sinn varð ég steinhissa á því hvað allt var snyrtilegt og fallega innréttað . Ég hugsaði með mér að hann hlyti að eiga konu sem héldi öllu svona huggulegu , “ segir hún og skellir upp úr . „ En svo var nú ekki . Hann var bara algjör snyrtipinni . “ Anna Lilja segir að þau Eiríkur hafi hist nokkrum sinnum og ekki hafi farið á milli mála að þau hafi verið hrifin hvort af öðru . „ Þetta byrjaði með smávegis viðskiptaráðgjöf en svo bauð hann mér í bíó og út að borða og í helgarferð til London . Þá vorum við nú bara búin að þekkjast í tvær vikur en ég þáði boðið . Hlutirnir gerðust frekar hratt hjá okkur Eiríki . Hann var líka ekki týpan sem var að tvínóna neitt við hlutina . Einn daginn vorum við að ganga á Oxford-stræti og ákváðum að bregða okkur inn í skartgripaverslun . Svo vorum við allt í einu búin að kaupa okkur trúlofunarhringa en af því að þetta var 1. apríl sagði ég að við myndum nú ekki setja þá upp þennan dag . Eiríkur sagði auðvitað ekki , við myndum setja þá upp um kvöldið þegar við færum út að borða , “ segir Anna Lilja og hlær . Mynd / Unnur Magna „ Við áttum pantað borð á svakalega flottum indverskum veitingastað og fórum þangað ásamt bróður Eiríks , Jóni Páli , og mágkonu . Þeir bræður voru mikið fyrir sterkan mat en þegar ég sá svitann perla á enni Jóns Páls hugsaði ég með mér að þetta væri nú kannski svolítið sterkt . Ég var reyndar frekar viðkvæm í maganum á þessum tíma og maturinn fór ekki vel í mig svo ég þurfti að fara nokkrum sinnum afsíðis … Á meðan beið Eiríkur með hringana en það var ekki fyrr en upp úr miðnætti sem hann loksins gat farið á hnén og beðið mín , þannig að það var kominn 2. apríl þegar við trúlofuðum okkur . Sem betur fer , því annars hefði kannski alltaf verið hægt að segja að þetta væri bara aprílgabb , “ segir hún hlæjandi . Þegar heim var komið frá London flutti Anna Lilja inn til Eiríks í íbúðina í Hafnarfirði og segir að þrátt fyrir að hlutirnir hafi gerst hratt hafi fjölskyldur þeirra tekið þessu vel . „ Mamma var svo ánægð með tengdasoninn . Og allir tóku honum vel , enda var hann einstakur . Hann var svo ljúfur , einstaklega bóngóður , alltaf hress og skapgóður og með góða nærveru . Fjölskyldunum okkar kom vel saman og það var mikill og góður samgangur á milli . Pabbi hans heitinn var mikið eðalmenni , svo hlýr og góður maður og ofsalega skemmtilegur . Tengdamóðir mín , Þorgerður , er líka einstök manneskja og búin að reynast mér og dætrum mínum vel . “ „ Við gerðum mikið af því að ferðast , bæði innanlands og utan , og vorum rosalega samrýmd öll fjögur . Stelpurnar voru algjörar pabbastelpur , enda var Eiríkur frábær pabbi . “ Árin liðu . Anna Lilja og Eiríkur keyptu íbúð í nýbyggingu í Laugalind í Kópavogi . Að sögn Önnu Lilju skinu listrænir hæfileikar Eiríks skært þar sem hann hannaði íbúðina og innréttaði með miklum glæsibrag . „ Hann hafði ótrúlega næmt auga fyrir hönnun og skipulagi . Hann var líka mjög handlaginn og ef hann fékk einhverja hugmynd var hann búinn að framkvæma hana . Það var aldrei neitt mál . “ Eldri dóttirin , Alda Karen , fæddist árið 2000 og segir Anna Lilja að komu hennar hafi verið beðið með óþreyju . Þau Eiríkur hafi verið búin að reyna lengi að eignast barn og hamingjan hafi verið mikil þegar Alda Karen kom í heiminn . Yngri dóttirin , Unnur Gréta , fæddist svo fjórum árum síðar . Rekstur fjölskyldufyrirtækisins hafi gengið vel og fjölskyldan blómstrað . „ Við gerðum mikið af því að ferðast , bæði innanlands og utan , og vorum rosalega samrýmd öll fjögur . Stelpurnar voru algjörar pabbastelpur , enda var Eiríkur frábær pabbi . Skólasystkini stelpnanna sóttu til dæmis mjög mikið í að koma heim með þeim og Eiríkur var ósjaldan spurður hvort hann vildi ekki bara vera pabbi þeirra líka , “ segir Anna Lilja og brosir að minningunni . Brúðkaupsveislan breyttist í erfidrykkju Árið 2003 var Anna Lilja stödd í sumarbústað tengdaforeldra sinna við Gíslholtsvatn ásamt þeim hjónum og dóttur sinni , Öldu Karen . Það var mikil tilhlökkun í loftinu , því Anna Lilja og Eiríkur voru að fara að gifta sig þremur dögum síðar . „ Þetta var á miðvikudegi og það var ótrúlega fallegur dagur ; sólin skein í heiði og allt var í blóma . Um hádegi segir tengdapabbi að sér líði eitthvað undarlega og sé svo heitt , hann haldi að það sé að líða yfir sig . Hann var varla búinn að sleppa orðinu þegar hann hneig niður og varð bráðkvaddur . Þannig að í staðinn fyrir að halda áfram með brúðkaupsundirbúninginn , brúðkaupsveislu aldarinnar , fórum við að undirbúa jarðarför , “ segir Anna Lilja og þagnar um stund . „ Við ákváðum að fresta brúðkaupinu en svo leið tíminn og aldrei létum við verða af því að gifta okkur . Mig langaði að hafa risastórt brúðkaup en ég var alltaf að bíða eftir rétta augnablikinu . Eins og það skipti einhverju máli hvort maður sé í stærð átta eða sextán þegar maður giftir sig , það skiptir bara ekki einu einasta máli . Það skiptir hins vegar miklu máli að hafa einhvern rétt ef maki manns fellur frá . Ég hafði búið með Eiríki í 22 ár þegar hann lést en ég fékk til dæmis engan lífeyri eftir hann eða neitt . Mér finnst mikilvægt að fólk átti sig á því að það skiptir máli að hafa öll slík mál á hreinu og þótt það sé algeng hugsun að það komi ekkert fyrir og maður hafi nægan tíma , þá getur allt gerst . Og maður hefur ekkert endilega svo mikinn tíma . “ Faðir Eiríks , Grétar Nökkvi Eiríksson , rak leikfangaverslunina Leikbæ um margra ára skeið ásamt eiginkonu sinni , Þorgerði Arnórsdóttur , og sonum . Verslunin gekk vel og var starfrækt á nokkrum stöðum víðsvegar um bæinn . Fyrirtækið var selt árið 2004 en kaupendur stóðu ekki við sinn hluta samningsins að sögn Önnu Lilju . Það hafi tekið á fjölskylduna . Eiríkur , sem alltaf vann mikið , fór að finna fyrir miklum kvíða og þunglyndi sem olli því að hann varð öryrki . „ Ég vil meina að hann hafi hreinlega unnið yfir sig , “ segir Anna Lilja . „ Hann varð bara lasinn . Hann hafði fundið fyrir skammdegisþunglyndi áður , farið svona aðeins niður í janúar og fram á vorið , en þarna var þetta orðið verulega slæmt og kvíðinn mjög mikill . Við fórum eitt skipti til New York og þegar við komum á hótelið treysti hann sér ekki út af hótelinu aftur . Einkennin voru þannig að mér leist ekki á blikuna svo ég hringdi á lækni . Hann ákvað að það væri ekki annað í stöðunni en að senda Eirík heim til Íslands með sjúkraflugi . “ „ Um hádegi segir tengdapabbi að sér líði eitthvað undarlega og sé svo heitt , hann haldi að það sé að líða yfir sig . Hann var varla búinn að sleppa orðinu þegar hann hneig niður og varð bráðkvaddur . “ Og fjárhagsáhyggjur sem komu til í kringum fjármálahrunið voru ekki til að bæta úr . Anna Lilja segir þau hafa verið með lán hjá Sparisjóði Reykjavíkur og nágrennis , SPRON , sem varð gjaldþrota . Þau hafi verið ein þeirra fjölmörgu sem lenti í klónum á Dróma , sem átti að halda utan um eignir SPRON og tryggja greiðslu á innlánsskuld við Arion banka . Jóhanna Sigurðardóttir , fyrrverandi forsætisráðherra , sagði meðal annars á þingfundi árið 2012 að saga Dróma væri ein sorgarsaga frá upphafi til enda og hefði komið niður á viðskiptavinum sem ekki fengu sömu fyrirgreiðslu og aðrir í bankakerfinu . Fjármálaeftirlitið hefði fengið ótal kvartanir vegna viðskipta við Dróma en það virtist engu breyta . Anna Lilja segir að lánið þeirra Eiríks hafi týnst í kerfinu og þegar það loks hafi fundist hafi það verið komið upp úr öllu valdi og þau hafi ekki sætt sig við að borga það fyrir mistök Arion banka . „ Við leituðum til Umboðsmanns skuldara og ég var þeim þakklát að ætla að aðstoða okkur í þessum málum með Dróma en það sem ég vissi ekki , var að með því að þiggja hjálp Umboðsmanns værum við eiginlega að afsala okkur öllum réttindum . Þetta var hræðilegur tími . Ég var greind með ofsakvíða sem ég tengi við þetta álag allt … Við fengum örugglega tuttugu innheimtubréf á viku og endalausar heimsóknir frá innheimtumönnum . Við misstum íbúðina til bankans en höfðum leigt íbúðina af honum þar til kom að því að leigusamningurinn rann út . “ Anna Lilja segir að þau Eiríkur hafi í níu mánuði leitað að nýju leiguhúsnæði en ekkert hafi gengið . Leiguverð hafi verið gríðarlega hátt og það húsnæði sem var á viðráðanlegu verði hafi varla verið boðlegt . „ Þetta var eins og leita að nál í heystakki . Svo við Eiríkur fengum þá hugmynd að flytja til Spánar , prófa að búa þar yfir veturinn og sjá hvernig okkur líkaði . Við vorum alveg til í að skipta um umhverfi og prófa eitthvað nýtt . Unnur Gréta , yngri dóttir okkar , var strax til í að koma með okkur og var bara spennt fyrir þessu , en sú eldri var á fyrsta ári í Verslunarskólanum og ákvað að vera eftir hér og búa hjá föðurömmu sinni . Ég viðurkenni að okkur foreldrunum fannst það rosalega erfið tilhugsun en vissum að hún yrði í góðum höndum . “ Búslóðin var sett í gám og fjölskyldan sá fram á bjartari tíma . En enginn veit sína ævina fyrr en öll er . Sagður vera með magabólgur Rétt fyrir miðnætti 20. ágúst 2017 , á laugardagskvöldi , hringdi Eiríkur í Önnu Lilju , en hann var þá staddur í sumarbústaðnum við Gíslholtsvatn . Hún segir þau hafa skipst á að dvelja þar með hundinn þeirra , því hundahald var ekki leyft í fjölbýlishúsinu þar sem tengdamóðir hennar bjó . „ Hann sagðist vera með mikla verki í hálsinum , eða öndunarvegi , og kjálkanum . Ég og stelpurnar ákváðum að bruna úr bænum til hans . Við komum að bústaðnum og sáum sjúkrabíl , sem var dálítið sjokk . Þá hafði Eiríkur talað við Neyðarlínuna sem ákvað að senda strax sjúkrabíl á staðinn . Ég spurði sjúkraflutningamennina hvort þeir myndu ekki fara með hann beint niður á hjartagátt Landspítalans en þeir sögðust ætla með hann á bráðadeildina á Heilbrigðisstofnun Suðurlands , HSU . Eiríkur var með meðvitund en átti ofsalega erfitt með að liggja út af . Hann var útskrifaður af spítalanum um fimmleytið um morguninn eftir að hafa fengið væg verkjalyf , Paratabs , en honum hafði verið sagt að þetta væru magabólgur . “ „ Þá sá ég útundan mér að Eiríkur var lagstur á gólfið og ég heyrði þau óhugnanlegustu hljóð sem ég hef nokkurn tíma heyrt … “ Anna Lilja sótti Eirík á spítalann og þau fóru aftur upp í bústað . Eiríkur var engu betri að hennar sögn og ákvað að fara aftur á spítalann . „ Þar kom ekkert nýtt í ljós , það var sama fólk á vakt , og þótti engin ástæða til að skoða hann neitt frekar . Niðurstaðan var sú sama , þetta væru magabólgur . Satt að segja er eins og læknirinn hafi ekki vitað að Eiríkur hafi kvartað yfir verkjum í kjálka og öndunarvegi við sjúkraflutningamennina . En hann var sem sagt bara útskrifaður aftur og við ákváðum að fara í bæinn þennan dag , á sunnudegi , til að pakka niður fyrir Spánarferðina . “ Þau flugu til Spánar á mánudagskvöldi og lentu seint um nótt á Alicante . Þaðan keyrðu þau til Campoamor en þar voru þau búin að taka íbúð á leigu . Næstu dagar fóru í að koma sér fyrir og Anna Lilja segir nýja lífið hafa byrjað vel og verið eins og draumi líkast . „ Íbúðin var stór og rúmgóð , alveg rosalega falleg og allt umhverfið þarna í kring svo dásamlegt . Eiríkur hafði fundið fyrir einhverjum óþægindum í fluginu og reyndi að sofna án árangurs . Hann var ekkert að kvarta en ég vissi að fyrst hann væri að nefna þetta hefði honum ekki liðið alveg nógu vel . “ Ég sagðist verða að finna eitthvað út úr því hvað væri hægt að gera og fór fram . Þá sá ég útundan mér að Eiríkur var lagstur á gólfið og ég heyrði þau óhugnanlegustu hljóð sem ég hef nokkurn tíma heyrt … Eiríkur barðist við að ná andanum . Ég hljóp inn til hans , sneri honum yfir á bakið og athugaði púlsinn . Kallaði svo á Unni Grétu , sem þarna var þrettán ára , að koma með vatn handa pabba sínum því hann ætti erfitt með að anda . “ Anna Lilja segir leigusalann hafa verið búinn að sýna henni hvar upplýsingar um neyðarnúmer væri að finna ef eitthvað kæmi upp á svo hún gat strax hringt eftir hjálp . „ Við bjuggum í lokuðu hverfi með vaktmönnum og ég hringdi í þá . Ég tala smávegis spænsku og gat einhvern veginn sagt þeim hvað væri í gangi . Þeir voru fljótir á staðinn og hringdu líka á sjúkrabíl . Ég og einn vaktmannanna gerðum endurlífgunartilraunir en ég fann alveg að það var engin svörun hjá Eiríki … Það var ekkert lífsmark . “ Anna Lilja tekur hlé á frásögninni og það er greinilegt að upprifjunin reynir á . „ Svo komu sjúkraflutningamenn og læknir sem notuðu hjartastuðtæki á Eirík en allt kom fyrir ekki . Skjárinn sem þeir höfðu tengt við hann sýndi engin viðbrögð , það var bara flöt lína og svona píptónn . Eins og maður heyrir í bíómyndunum … Við Unnur Gréta grátbáðum þá um að prófa einu sinni enn . Please , one more try , please , just one more try … Ég ríghélt í vonina um að Eiríkur myndi koma til baka , maður missir ekki vonina . En ég vissi að um leið og þeir myndu hætta endurlífgunartilraununum væri það staðfest að þetta væri búið . Og þeir litu bara á okkur og sögðu að því miður væri ekki hægt að gera meira . Þetta væri búið . “ Hér tökum við Anna Lilja okkur smáhlé og pöntum okkur annan kaffibolla . Þessi minning tekur á . Erfiðast að hringja heim og segja dótturinni tíðindin Hún segir íbúðina skyndilega hafa fyllst af fólki . Lögreglan hafi mætt á svæðið . Og aðilar frá spænskri útfararþjónustu . „ Þeir voru samt ekkert að flýta sér að fara með Eirík . Hann var orðinn alveg ískaldur þegar þeir fóru með hann . Kannski er þetta eitthvað öðruvísi þarna úti , ég veit það ekki . Ég fékk að liggja aðeins hjá honum og kveðja hann , ég sagði honum að ég myndi passa upp á stelpurnar okkar . Það var gott að fá smátíma með honum , þetta hafði allt gerst svo hratt . Unnur Gréta var svo ótrúlega dugleg og sterk að ég á eiginlega ekki til orð yfir það . Hún tók af honum hringinn hans og hálsmenið sem ég hefði örugglega ekki fattað að gera sjálf . Hún hugsaði fyrir því og ég er svo þakklát fyrir það . Svo beið mín það erfiðasta … Að hringja heim til Íslands og segja eldri dóttur minni að pabbi hennar væri dáinn . Og segja tengdamömmu minni að sonur hennar væri dáinn . Þetta var alveg hræðilegt . “ Mynd / Unnur Magna Anna Lilja þekkir föðurmissi af eigin raun en faðir hennar lést úr krabbameini árið 1990 , þegar Anna Lilja var fimmtán ára . „ Svo ég veit hvernig þetta er . Ég fékk að vísu smávegis aðdraganda og tíma til að kveðja pabba því maður vissi auðvitað að hverju stefndi . En dætur mínar misstu pabba sinn svo skyndilega , það var enginn tími til að undirbúa sig og kveðja . “ Anna Lilja segist standa í mikilli þakkarskuld við Rósu frænku sína sem kom til þeirra mæðgna strax um morguninn . „ Hún býr þarna úti en einhver heima hafði haft samband við hana og hún kom strax yfir til okkar . Hún hélt vel utan um okkur og hjálpaði okkur alveg ofboðslega mikið . Hún hafði líka samband við konu sem heitir Ágústa og hefur búið þarna úti í meira en tuttugu ár , sem var okkur óendanlega mikil hjálp . Ágústa aðstoðaði okkur mjög mikið í samskiptunum við útfararþjónustuna og eins þegar kom að krufningunni . Ég var strax ákveðin í að það yrði að kryfja Eirík því ég fann á mér að það var eitthvað bogið við þetta allt saman . “ „ Ég fékk að liggja aðeins hjá honum og kveðja hann , ég sagði honum að ég myndi passa upp á stelpurnar okkar . Það var gott að fá smátíma með honum , þetta hafði allt gerst svo hratt . “ Anna Lilja komst í samband við spænskan réttarmeinalækni á Alicante sem fenginn var til að sjá um krufninguna . „ Það tók ekki langan tíma , um fjóra daga , og svo fengum við að hafa svolitla kistulagningu . Þá voru Alda Karen , tengdamamma og mágur minn kominn út og við héldum fallega , látlausa athöfn . Ég hafði talið mér trú um að þetta yrði ekki svo erfitt fyrir mig , ég væri búin að sjá hann . Ég hafði meiri áhyggjur af stelpunum , tengdamömmu og bróður hans Eiríks . En þetta var mun erfiðara en ég hafði búist við . Ég viðurkenni að mig langaði ekkert endilega að fara á fætur á morgnana og halda lífinu áfram en maður gerir það sem þarf að gera . Ég held að allir í þessum aðstæðum geri það . Maður verður líka að halda áfram fyrir börnin sín . Mér fannst líka mamma hans Eiríks alveg ótrúleg í þessum aðstæðum , hún hjálpaði mér að velja á hann föt fyrir kistulagninguna . Það var vissulega skrýtið að fara með fötin hans og ferðatöskuna í útfararþjónustuna . “ Þrátt fyrir að upprifjunin taki á er greinilegt að Anna Lilja er með húmorinn að vopni í þessu öllu saman . „ Það var til dæmis svolítið vandamál að finna kistu sem passaði , því hann elsku Eiríkur minn var tæpir tveir metrar á hæð og Spánverjarnir auðvitað svo litlir . Svo það var smávesen að fá kistu í réttri stærð . En það tókst nú . Svo söng ég fyrir hann í kistulagningunni , en hljóðkerfið bilaði í miðri athöfn svo ég söng bara lágt . Það var kannski líka bara best fyrir alla , “ segir hún og hlær létt . Tveimur vikum seinna flaug fjölskyldan heim . „ Ég vildi ekki fara fyrr en Eiríkur væri farinn heim , “ segir Anna Lilja lágt . Á Íslandi var haldin önnur kistulagning og Eiríkur var jarðsettur í Háteigskirkju 15. september 2017 . Anna Lilja segist standa í mikilli þakkarskuld við alla þá sem gerðu henni kleift að jarða manninn sinn . „ Ég kem til Íslands og stend uppi heimilislaus , og allslaus , með dætur mínar . Við vorum svo heppnar að geta flutt inn til tengdamömmu minnar , sem bjó í þriggja herbergja íbúð og leyfði okkur að búa í öðru herberginu . En auðvitað var þetta erfitt . Það er ekki hægt að lýsa því hvað tengdamamma mín býr yfir miklum styrk , hún var ofboðslega góð við okkur . Hún er einstök . Ef ég hefði ekki átt hana að þá hefði ég örugglega lent á götunni með dætur mínar . Ég sótti strax um félagslega íbúð hjá Kópavogsbæ en mátti bíða eftir henni í tíu mánuði . Við fengum enga áfallahjálp og kerfið bauð ekki upp á neina aðstoð fyrir okkur , því var bara skítsama . “ Anna Lilja segir þó að hún hafi fengið hjálp frá mörgu góðu fólki og án þess hefði hún til dæmis ekki getað veitt Eiríki sómasamlega útför . „ Svo reyndist Guðmundur Karl Brynjarsson , sóknarprestur í Lindakirkju í Kópavogi , mér alveg einstaklega vel . Hann er dásamlegur maður . Hann hringdi til dæmis í mig til að athuga hvernig ég hefði það og bjargaði eiginlega jólunum með því bara að sýna umhyggju . Mig langar að þakka honum sérstaklega ásamt öllu því góða fólki sem gerði mér kleift að jarða Eirík minn . Og hjálpaði mér að kaupa rúm handa okkur stelpunum og aðrar nauðsynjar þegar við loksins fengum íbúð hjá Kópavogsbæ . Rósa systir mín , mamma , systkini og fyrrverandi nágrannar okkar í Laugalind reyndust okkur líka vel og námsráðgjafarnir í Versló . “ Og Anna Lilja segist þakklát fyrir að vera komin með íbúð og húsaskjól fyrir dætur sínar . „ Það skiptir máli fyrir öll börn að eiga öruggt heimili , góða fjölskyldu og gott tengslanet . Ég er alveg ofboðslega stolt af dætrum mínum , þær veita mér innblástur alla daga . Þeim hefur gengið vel í skólanum , Alda Karen útskrifaðist til dæmis úr Versló án þess að falla í einum einasta áfanga þrátt fyrir að missa pabba sinn . Þær eiga yndislega og trausta vini og dásamlega kærasta sem hafa reynst þeim svo vel . “ Reið yfir örlögum Eiríks Við réttarkrufningu sem framkvæmd var á Spáni kom í ljós að Eiríkur hefði látist úr svokallaðri ósæðarflysjun , sem er tiltölulega sjaldgæfur en lífshættulegur sjúkdómur og krefst bráðrar skurðaðgerðar . Erfitt getur verið að greina og meðhöndla ósæðarflysjun en Anna Lilja segir að með frekari rannsóknum hefði líklega verið hægt að sjúkdómsgreina Eirík rétt . Og hann hefði ekki þurft að deyja . Anna Lilja sendi erindi til Embættis landlæknis sem laut að meintri vanrækslu og mistökum „ við veitingu heilbrigðisþjónustu og ótilhlýðilegri framkomu við veitingu heilbrigðisþjónustu “ eftir að Eiríkur var fluttur með sjúkrabíl á Heilbrigðisstofnun Suðurlands , HSU . „ Landlæknir komst að þeirri niðurstöðu að læknar á bráðamóttöku HSU hefðu gert mistök þegar þeim mistókst að greina ósæðarflysjunina en þótt fram komi í svari Landlæknis að það hafi verið langsótt að brjóstverkirnir sem Eiríkur var með hefðu stafað af meltingarfæraóþægindum , taldi hann ekki tilefni til frekari aðgerða af hálfu Embættisins . “ Hún viðurkennir að hún sé reið yfir örlögum Eiríks . „ Hann ætti að vera á lífi . Ef hann hefði verið rannsakaður almennilega þegar hann fór fyrst upp á spítala þá hefði komið í ljós að hann væri ekki með magabólgur . Fyrstu mánuðina eftir að Eiríkur dó fannst mér ég vera stödd í martröð sem tæki engan enda . Þetta er aðeins betra í dag . Ég tek bara einn dag í einu . Þótt ég hafi misst ástina í lífi mínu er ég samt svo þakklát fyrir að hafa fengið að upplifa þessa ást . Það eru ekki allir svo lánsamir . “ Í svari Embættis landlæknis við erindi Önnu Lilju , dags. 29. nóvember 2018 segir meðal annars : „ Einkenni sjúklings voru talin stafa af óþægindum frá efri meltingarvegi , enda hefði Eiríkur haft fyrri sögu um slíkt . Hann var útskrifaður með vægum verkjatöflum . […] Þegar gögn eru skoðuð nú eftirá verður að álíta að einkenni sjúklings við komu á bráðamóttöku hafi verið alvarleg og að þau hafi getað bent til sjaldgæfs sjúkdóms , svo sem ósæðarflysjun er . Sjúklingur hafi verið með sára verki fyrir brjósti , leiðandi upp í kjálka og ekki önnur meltingarfæraeinkenni . Verði því að telja nokkuð langsótt að kenna sjúkdómi í efri meltingarvegum um þessi einkenni . “ Myndir / / Unnur Magna Förðun / / Björg Alfreðsdóttir , alþjóðlegur förðunarfræðingur YSL á Íslandi Föt / / Cosmo